答謝景山遺古瓦硯歌
作者：歐陽修
朝代：宋

paragraphs: 火數四百炎靈銷，誰其代者當塗高。
窮姦極酷不易取，始知文景基扃牢。
坐揮長喙啄天下，豪傑競起如蝟毛。
董呂傕汜相繼死，紹術權備爭咆咻。
力彊者勝怯者敗，豈較才德爲功勞。
然猶到手不敢取，而使螟蝗生蝮蜪。
子丕當初不自耻，敢謂舜禹傳之堯。
得之以此失亦此，誰知三馬食一槽。
當其盛時爭意氣，叱咤雷雹生風飚。
干戈戰罷數功閥，周蔑方召堯無皋。
英雄致酒奉高會，巍然銅雀高岧岧。
圓歌宛轉激清徵，妙舞左右回纖腰。
一朝西陵看拱木，寂寞繐帳空蕭蕭。
當時凄涼已可歎，而況後世悲前朝。
高臺已傾漸平地，此瓦一墜埋蓬蒿。
苔文半滅荒土蝕，戰血曾經野火燒。
敗皮弊網各有用，誰使鎸鑱成凸凹。
景山筆力若半弩，句遒語老能揮毫。
嗟予奪得何所用，簿領朱墨徒紛淆。
走官南北未嘗捨，緹襲三四勤緘包。
有時屬思欲飛灑，意緒軋軋難抽繰。
舟行屢備水神奪，往往冥晦遭風濤。
質頑物久有精怪，常恐變化成靈妖。
名都所至必傳玩，愛之不換魯寶刀。
長歌送我怪且偉，欲報慙愧無瓊瑶。